Omdanning av ansvarlig selskap til aksjeselskap (skatteloven § 11-20, jf. FSFIN §§ 11-20-1 flg.)
Dato: 2004-08-17

Sammendrag: Selskapet skal etter planen avvikles ved omdanningen. Hjemmelen til eiendommen er ikke planlagt overført til det nystiftede aksjeselskapet. Skattedirektoratet la i BFU 105/03 til grunn at manglende tinglysning var uten betydning for den skattefrie omdanningen, forutsatt at de øvrige vilkår i skatteloven § 11-20, jf. FSFIN §§ 11-20-1 flg. var oppfylt. I den forelagte saken fant Skattedirektoratet at det forhold at selskapet skulle likvideres ved omdanningen, heller ikke var til hinder for at omdanningen kunne gjennomføres skattefritt.

Innsenders fremstilling av faktum og jus På bakgrunn av de opplysninger som er gitt i anmodningen, legges det til grunn at Storgaten ANS (heretter kalt Selskapet) er et deltakerlignet selskap eiet av X AS og Y AS med 50 % hver. Selskapet eier i hovedsak ett driftsmiddel, et forretningsbygg i Lillevik sentrum (heretter kalt eiendommen). Det er planlagt å omdanne Selskapet til et aksjeselskap som sannsynligvis vil få navnet Storgaten 2 AS. Omdanningen vil skje med kontinuitet etter skatteloven § 11-20, jf. Finansdepartementets forskrift (FSFIN) §§ 11-20-1 flg. Innsender opplyser at samtlige eiendeler og gjeld i Selskapet vil bli overdratt til det nystiftede aksjeselskapet, og nettoverdien vil bli brukt til dekning av aksjekapital. Deretter vil Selskapet bli besluttet oppløst og avviklet etter kreditorfristens utløp. Det er planlagt at det nye selskapet skal stiftes før 1. juli 2004, slik at selskapsligning kan gjennomføres med virkning fra 1. januar 2004. På sikt kan det bli aktuelt å fusjonere det nystiftede selskapet inn i andre selskap i konsernet. Selskapet planlegger ikke å overskjøte hjemmelen til eiendommen til det nystiftede aksjeselskapet. Retten til å forføye over eiendommen ved overdragelse til andre vil bli sikret ved utstedelse av et blancoskjøte til det enhver tid sittende styret i aksjeselskapet. Videre vil styret få fullmakt til å forføye rettslig over eiendommen på andre måter, f.eks. ved pantsettelse. Det nystiftede selskapet vil dermed å ha fullt eierskap og alle rettigheter og beføyelser til eiendommen. Skattedirektoratet har i en tidligere bindende forhåndsuttalelse (BFU 105/03) konkludert med at manglende tinglysning var uten betydning for den skattefrie omdanningen. Ifølge innsender fremgikk det imidlertid ikke eksplisitt av denne saken om det ansvarlige selskapet ville bli avviklet ved omdanningen. Innsender ønsker på denne bakgrunn en bindende forhåndsuttalelse der Skattedirektoratet tar stilling til om det vil ha noen betydning for den skattefrie omdanningen at Selskapet avvikles til tross for at det sitter som hjemmelshaver til eiendommen. Skattedirektoratets vurderinger Skattedirektoratet skal i det følgende ta stilling til om den skisserte omdanning kan skje skattefritt etter skatteloven § 11-20, jf. FSFIN §§ 11-20-1 flg., selv om overføringen av eiendommen ikke tinglyses på det nystiftede selskapet. Skattedirektoratet legger til grunn at de øvrige vilkår for en skattefri omdanning er til stede, herunder at Selskapet driver næringsvirksomhet. Det er opplyst at samtlige eiendeler og gjeld i Selskapet vil bli overført ved omdanningen. Deretter vil Selskapet bli besluttet oppløst, og avviklet etter at kreditorfristen i selskapsloven § 2-39 er utløpt. Vilkårene for skattefri omdanning fra ansvarlig selskap til aksjeselskap reguleres av skatteloven § 11-20, jf. FSFIN §§ 11-20-1 flg. Det følger ikke av nevnte bestemmelser, herunder FSFIN § 11-20-5 annet ledd som særkilt omhandler overføring av fast eiendom, at det er krav om at eiendomsoverdragelser må tinglyses. Skattedirektoratet er heller ikke kjent med øvrige kilder som gir uttrykk for at tinglysning er en forutsetning for å kunne omdanne skattefritt. Saksforholdet i BFU 105/03 var, i likhet med den forelagte sak, at det deltakerlignede selskapet som skulle omdannes drev med utleie av fast eiendom. I saken var det forutsatt at selskapet skulle bestå etter omdanningen, da finansaktiva med tilhørende gjeld skulle ligge igjen i selskapet. Skattedirektoratet la til grunn at manglende tinglysning var uten betydning for vurderingen av om omdanningen kunne gjennomføres skattefritt. Det som skiller den forelagte sak fra BFU 105/03, er at Selskapet vil bli besluttet oppløst og avviklet i forbindelse med omdanningen. Etter direktoratets oppfatning foreligger det ikke forhold som tilsier at sakene skal bedømmes forskjellig.   Skattedirektoratet er etter dette kommet til at manglende tinglysning og det forhold at Selskapet likvideres ved omdanningen, i dette tilfelle vil være uten betydning for vurderingen av om omdanningen kan gjennomføres skattefritt. Det er opplyst at det kan bli aktuelt å fusjonere det nystiftede selskapet inn i andre selskap i konsernet. Dette forholdet vil isolert sett ikke ha betydning for vurderingen av skattefriheten ved omdanningen. Det vises til BFU 16/04. Konklusjon Det forhold at overføringen fra Storgaten ANS til det nystiftede aksjeselskapet av forretningsbygget i Lillevik sentrum ikke tinglyses, er ikke til hinder for at omdanningen kan gjennomføres skattefritt, jf. skatteloven § 11-20, jf. FSFIN §§ 11-20-1 flg.